Diari Oficial de la Generalitat Valenciana


Sumari del DOGV 9579, del 20-04-2023 (2023/4228)

ACORD de 14 d'abril de 2023, del Consell, d'inici de les actuacions per a pal·liar els danys produïts per l'incendi forestal que es va originar el 23 de març de 2023, al municipi de Villanueva de Viver.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9579

Data del DOGV
:   20-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4228


Data del document
:   14-04-2023

Organisme emissor
:   Conselleria de Justícia, Interior i Administració Pública

Tipus de document
:   Acord

Descriptors 

:   * Conselleria de Justícia, Interior i Administració Pública

ACORD de 14 d'abril de 2023, del Consell, d'inici de les actuacions per a pal·liar els danys produïts per l'incendi forestal que es va originar el 23 de març de 2023, al municipi de Villanueva de Viver. [2023/4228]  
El 23 de març de 2023 tingué origen al municipi de Villanueva de Viver un incendi forestal que va suposar la declaració, de conformitat amb el Pla especial davant del risc d'incendis forestals de la Comunitat Valenciana, de l'índex de gravetat potencial del de nivell 2 i d'una situació d'emergència operativa nivell 2 i que va exigir un gran esforç d'extinció, no sols per a minimitzar la superfície afectada, sinó també, i més important, per a defensar, de manera activa, vides humanes, habitatges i infraestructures.  
És per això que resulta necessari mamprendre de manera immediata les actuacions necessàries per a aconseguir, com més prompte siga possible, la tornada a la normalitat dels municipis afectats.  
La Llei 13/2010, de 23 de novembre, de la Generalitat, de protecció civil i gestió d'emergències, estableix, en l'article 63, que s'entén per «tornada a la normalitat el conjunt d'actuacions que, després d'una situació d'emergència declarada, estiguen orientades a procurar el desenvolupament de l'activitat quotidiana de les persones en les zones afectades per una emergència o catàstrofe»; i en els articles 12.1.m i 63 determina que correspon a la conselleria que tinga atribuïda la competència en matèria de protecció civil i gestió d'emergències «impulsar i coordinar les actuacions de les diferents administracions per a la restitució de la normalitat després d'una situació d'emergència declarada».  
  
De conformitat amb els articles 3 i 4 de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, aquesta coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat, com més prompte siga possible, de totes les zones afectades per l'incendi forestal al qual es refereix aquest acord.  
A aquest efecte, la Llei 13/2010, de 23 de novembre, de la Generalitat, de protecció civil i gestió d'emergències, en l'article 64, crea l'Oficina Única Postemergència, que efectuarà la gestió coordinada de les situacions que segueixen a una catàstrofe o emergència, i, en l'article 66, crea la Comissió Interdepartamental, per al seguiment i la coordinació de la postemergència. Tots dos òrgans de coordinació estan desplegats pel Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i Coordinació de la Postemergència i l'Oficina Única Postemergència, per al seguiment i coordinació de les actuacions posteriors a una catàstrofe o emergència.  
En el present acord s'arbitra, amb caràcter d'urgència, les ajudes per tal que les corporacions locals dels municipis afectats per aquest incendi forestal puguen presentar les estimacions dels danys ocasionats en infraestructures i béns públics, en instal·lacions i infraestructures agràries o d'altres sectors econòmics diferents del forestal i en béns mobles i immobles de persones físiques o jurídiques; així com, si és el cas, les despeses extraordinàries que, amb caràcter urgent, s'haja hagut d'efectuar a conseqüència de l'incendi forestal.  
  
Per tot això, i en virtut del que disposa l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Justícia, Interior i Administració Pública, el Consell, prèvia deliberació, en la reunió de 14 d'abril de 2023,  
  
  
ACORDA  
  
Primer  
L'inici de les actuacions per a pal·liar els danys produïts per l'incendi forestal que es va originar el 23 de març de 2023 al municipi de Villanueva de Viver.  
  
Segon  
La persona titular de la direcció de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de dur-se a terme per a aconseguir la tornada a la normalitat, com més prompte siga possible, de totes les zones que es van veure afectades per l'incendi forestal al qual es refereix aquest acord.  
  
Tercer  
Els municipis afectats per l'incendi forestal a què es refereix aquest acord són Fuente la Reina, Montán, Montanejos, Puebla de Arenoso i Villanueva de Viver, de la província de Castelló.  
  
Quart  
S'estableix un termini de 30 dies, comptats des de l'endemà de la publicació del present acord en el Diari Oficial de la Generalitat Valenciana, perquè les corporacions locals dels municipis afectats per l'incendi forestal a què es refereix l'acord puguen presentar sol·licitud d'ajuda per a pal·liar els danys produïts per aquest. Juntament amb la sol·licitud s'ha d'incloure la documentació següent:  
  
a) Memòria valorada de l'estimació dels danys ocasionats per l'incendi forestal en infraestructures i béns públics, en instal·lacions i infraestructures agràries o d'altres sectors econòmics diferents del forestal, i en béns mobles i immobles de persones físiques o jurídiques en la part que, si bé es disposa d'assegurança, no estiguera coberta per aquesta; amb la relació detallada de les infraestructures afectades i la seua localització, preferentment cartogràfica.  
b) Relació, si és el cas, de les despeses extraordinàries que amb caràcter urgent s'haja hagut d'efectuar a conseqüència de l'incendi forestal fins al 31.03.2023, data en què aquest ha sigut donat per controlat, i sempre que el seu objectiu haja sigut el funcionament dels serveis públics essencials o imprescindibles per a garantir la vida i seguretat de les persones.  
c) Declaració que tots els danys i, si és el cas, les despeses extraordinàries s'han produït a conseqüència de l'incendi forestal descrit en aquest acord.  
L'Agència Valenciana de Seguretat i Resposta a les Emergències donarà suport a les corporacions locals dels municipis afectats per l'incendi forestal a què es refereix el present acord per a dur a terme les corresponents estimacions de danys i per a la tramitació de les ajudes. Aquest suport tècnic i administratiu s'oferirà mitjançant la posada en funcionament d'una oficina de resposta integral a l'emergència, situada al municipi de Montanejos, que servirà també de punt d'informació i assessorament per a les corporacions locals i la ciutadania afectada per l'incendi.  
  
Cinqué  
Les sol·licituds presentades per part de les corporacions locals seran avaluades per l'Oficina Única Postemergència, a la qual correspondrà efectuar una estimació econòmica, que s'elevarà a la Comissió Interdepartamental, per a l'aprovació posterior pel Consell.  
L'execució de les mesures que corresponguen podrà dur-se a terme a través del procediment d'inversió directa o pel procediment de concessió directa.  
Les actuacions que es realitzen a través d'inversió directa podran executar-se mitjançant l'encàrrec a mitjans propis als quals es refereix la disposició addicional vint-i-quatrena de la Llei 9/2017, de 8 de novembre, de contractes del sector públic.  
  
Sisé  
S'autoritza l'Agència Valenciana de Seguretat i Resposta a les Emergències perquè duga a terme les actuacions necessàries per a atendre les situacions d'emergència i postemergència ocasionades per aquest incendi forestal, mitjançant l'encàrrec a mitjans propis, així com per a iniciar el procediment administratiu per a la dotació de personal funcionarial per acumulació de tasques.  
  
Seté  
S'autoritza la Conselleria d'Agricultura, Desenvolupament Rural, Emergència Climàtica i Transició Ecològica perquè duga a terme les actuacions necessàries per a atendre les situacions d'emergència i postemergència ocasionades per aquest incendi forestal, mitjançant l'encàrrec a mitjans propis, així com per a iniciar el procediment administratiu per a la dotació de personal funcionarial per acumulació de tasques.  
  
Huité  
El Consell elaborarà de manera imminent -en coordinació amb les institucions i els agents locals presents en les àrees afectades- un pla integral per a la reactivació socioeconòmica de la comarca damnificada, colpejades també pels efectes de la despoblació. Aquest pla contemplarà ajudes directes als municipis, línies financeres bonificades, plans extraordinaris d'ocupació i inversions directes en aquelles indústries locals que exerceixen de palanca tractora de l'activitat econòmica i l'ocupació en les zones castigades pel foc. El pla integral també desplegarà accions per a la reparació de danys causats pels incendis en infraestructures, amb suport econòmic al sector productiu, així com l'impuls de les mesures necessàries per a la fase de restauració forestal i mediambiental dels municipis incendiats.  
  
  
Nové  
Aquest acord, que manca d'efectes econòmics concrets, produirà efectes des de l'endemà de la publicació en el Diari Oficial de la Generalitat Valenciana.  
  
Montanejos, 14 d'abril de 2023  
  
La consellera secretària,  
AITANA MAS MAS